Մարկ Ռոսսե

Մարկ Ռոսսե (, ), շվեյցարացի նախկին պրոֆեսիոնալ թենիսիստ, ով 1992 թվականի Բարսելոնայի Օլիմպիական խաղերում արժանացել է մենախաղի մրցաշարի ոսկե մեդալի։ Նա հաղթել է նաև Մեծ Սաղավարտի 1992 թվականի Ֆրանսիայի բաց առաջնության զուգախաղի մրցաշարում, հայրենակից Յակոբ Հլասեկի հետ զույգով։

Մարզական կարիերա 
Մարկ Ռոսսեն պրոֆեսիոնալ է դարձել 1988 թվականին և մենախաղի իր առաջին մրցաշարը հաղթել է 1989 թվականին, Ժնևում, որտեղ նա մասնակցում էր որպես հատուկ հրավիրված, եզրափակչում հաղթելով Գիլիերմո Պերես Ռոլդանին։ Զուգախաղի նրա առաջին տիտղոսը շահվել է նույնպես Ժնևում, 1991 թվականին, Սերխի Բրուգերայի հետ համագործակցությամբ։

1992 թվականը եղել է Ռոսսեի կարիերայի գագաթնակետը։ Շվեյցարիան ներկայացնելով Բարսելոնայի Օլիմպիական խաղերում, նա հաղթել է մի շարք առաջատար թենիսիստների, այդ թվում Ջիմ Կուրիեին, Գորան Իվանիշևիչին, Ուեյն Ֆերեյրային և Էմիլիո Սանչեսին, և դուրս եկել եզրափակիչ։ Եզրափակիչում նա բախվել է Իսպանիան ներկայացնող Խորդի Արեսեի հետ և հաղթանակ է տարել հինգ սեթանոց մրցախաղում՝ 7-6, 6-4, 3-6, 4-6, 8-6, և արժանացել ոսկե մեդալի։ Ռոսսեն հաղթանակ է տարել նաև 1992 թվականի Ֆրանսիայի բաց առաջնության զուգախաղի մրցաշարում՝ Յակոբ Հլասեկի հետ զույգով։ Ռոսսեն եղել է նաև Շվեյցարիայի հավաքականի անդամը, որը 1992 թվականին դուրս է եկել Դևիսի գավաթի եզրափակիչ։ Եզրափակիչում Շվեյցարիայի հավաքականը պարտություն է կրել ԱՄՆ հավաքականից, չնայած նրան, որ Ռոսսեն հաղթանակ է տարել Ջիմ Կուրիեի հետ հինգ սեթանոց մրցախաղում, ով այդ պահին համարվում էր աշխարհի թիվ 1 ռակետ։

Դևիսի գավաթում Մարկ Ռոսսեի ամենահիշարժան հանդիպումը եղել է 2001 թվականին ֆրանսիանցի Առնո Կլեմանի հետ կայացած հանդիպումը, որում Ռոսսեն պարտություն է կրել։ Հանդիպումը տևել է 5 ժամ 46 րոպե և հինգերորդ սեթում Ռոսսեն պարտվել է 13-15 հաշվով։ Իր կարիերայի վերջին տարիներին Ռոսսեն համարվում էր Դևիսի գավաթում Շվեյցարիայի հավախականի խաղացող ավագ։

Ռոսսեն հաջողությունների է հասել նաև Շվեյցարիայի հավաքականի կազմում մասնակցելով այլ միջազգային մրցաշարերում։ 1996 թվականին նա եղել է հավաքականի կազմում, որը հաղթել է Աշխարհի թիմային առաջնությունը և եզրափակիչ է հասել Հոպմանի գավաթում։ Այդ նույն տարում նա հասել է իր լավագույն արդյունքներին Մեծ Սաղավարտի Ֆրանսիայի բաց առաջնության մենախաղի մրցաշարում։ Հաջորդաբար հաղթելով Կարլ Ուվե Շտեբին, Իրժի Նովակին, Յակոբ Հլասեկին, Ստեֆան Էդբերգին և Բերնդ Կարբահերին, նա դուրս է եկել կիսաեզրափակիչ, որտեղ պարտվել է Միխայել Շտիխին։

Ռոսսեն 2-2 հարաբերակցություն է ունեցել Շվեյցարիայի լավագույն թենիսիստի իր ժառանգորդ Ռոջեր Ֆեդերերի հետ մրցակցությունում։ Ռոսսեն հաղթանակ է տարել 2000 թվականին նրանց միջև կայացած երկու հանդիպումներում (այդ թվում Մարսելի «Open 13» մրցաշարի եզրափակիչում), սակայն Ֆեդերերը հաղթել է 2001 և 2003 թվականներին կայացած հանդիպումներում։

Ունենալով 201 սանտիմետր հասակ, Ռոսսեն ամբողջ կարիերայի ընթացքում եղել է ամենաբարձրահասակ թենիսիստը պրոֆեսիոնալ թենիսիստների շրջանում։

Ռոսսեի կարիերայում մենախաղի բարձրագույն ATP վարկանիշը եղել է աշխարհի թիվ 9 ռակետը (1995 թվականի սեպտեմբերի 11) և աշխարհի թիվ 8 ռակետ՝ զուգախաղի վարկանիշում (1992 թվականի նոյեմբերի 2)։ Ընդհանուր առմամբ նա հաղթանակ է տարել 15 մենախաղի մրցաշարերում և 8 զուգախաղի մրցաշարերում։ Նա մենախաղում առնվազն մեկ տիտղոս է նվաճել բոլոր չորս ծածկույթների վրա՝ հարդ, գրունտ, խոտածածկ և գորգ։ Կարիերայի ընթացքում նա վաստակել է $ 6812693 մրցանակային գումար։

Հետաքրքիր փաստեր 
1998 թվականին Ռոսսեն ԱՄՆ բաց առաջնության առաջին շրջանում պարտվել է Դոմինիկ Հրբաթիին՝ 6-7(5), 6-7(3) 5-7, և պետք է Նյու Յորքից Ժնև մեկներ «Swissair» ավիաընկերության ինքնաթիռով, սակայն վերջին պահին Ռոսսեն փոխել է ծրագրերը։

1998 թվականի սեպտեմբերի 2-ին «McDonnell Douglas MD-11» ինքնաթիռը, որով ծրագրում էր մեկնել Ռոսսեն, աղետի է ենթարկվել Ատլանտյան օվկիանոսի վրա, որի արդյունքում 111 չվերթի ինքնաթիռի բոլոր 215 ուղևորները և անձնակազմի 14 անդամները զոհվել են։

«Կրեմլի գավաթ»-ը եղել է Ռոսսեի ամենասիրելի մրցաշարերից մեկը, նա անփոփոխ մասնակցել է մոսկովյան մրցաշարին 1990 թվականից (առաջին մրցաշար) մինչ 2004 թվականը։ Մրցաշարի ընթացքում Ռոսսեն բազմիցս ռուսական մայրաքաղաքում աղմկոտ նշել է սեփական ծննդյան տարեդարձը։

Մասնակցություն եզրափակիչներին

Մեծ Սաղավարտի մրցաշարերի եզրափակիչներ 1 (1 տիտղոս)

Հաղթանակ 1

Օլիմպիական խաղեր 1 (1 Ոսկե մեդալ)

Հաղթանակ 1

ATP մրցաշարերի եզրափակիչներ

Մենախաղ 23 (15–8)

Զուգախաղ 12 (9–3)

Թիմային մրցաշարերի եզրափակիչներ (1)

Պարտություն

Մենախաղի մրցաշարերի վիճակագրություն

Ծանոթագրություններ

Արտաքին հղումներ 
 Մարկ Ռոսսեն ATP կայքում
 Մարկ Ռոսսեն Դևիսի գավաթի մասնակցի կայքում
 Մարկ Ռոսսեն ITF կայքում 

Ամերիկացի թենիսիստներ
Մեծ սաղավարտի (թենիս) մրցաշարեր
Ավստրալիայի թենիսի բաց առաջնություն
Ֆրանսիայի թենիսի բաց առաջնություն
Ուիմբլդոնի մրցաշար
ԱՄՆ-ի թենիսի բաց առաջնություն
Օլիմպիական չեմպիոններ
Շվեյցարացի թենիսիստներ